‘Kerk sal vir Zuma bid, nié finansieel ondersteun’Jacob Zuma (Foto: Nic Bothma, Pool via AP) ŉ Biskop van KwaZulu-Natal het Maandag gesê die kerk sal aanhou om oudpres. Jacob Zuma “geestelik te ondersteun”, maar sal geen ondersteuning van ŉ finansiële aard bied indien Zuma self moet pa staan vir die regskoste van ŉ strafregtelike saak nie. Biskop Vusi Dube, stigter van die eThekwini Community Church International, sê die kerk het geen kapasiteit om fondsinsamelings te hou om die oudpresident by te staan – sou hy verantwoordelik wees om self op te dok nie. “Ons werk glad nie aan fondsinsamelings nie. Ons ondersteun die voormalige president en sy familie geestelik,” het Dube gesê. Die eThekwini Community Church International en verskeie ander kerke wat val onder die National Interfaith Churches of South Africa (NICSA) het Maandag vergader om saamtrekke te bespreek wat sal plaasvind voor Zuma se tweede hofverskyning. Die Kommissie vir Godsdienstige Sake en Andile Mngxitama van Black First Land First (BLF) was ook teenwoordig. Al die teenwoordige lede het hul ondersteuning vir Zuma beklemtoon en ondersteun die sogenaamde #HandsOffZuma-veldtog. Die groep beoog om eerskomende Donderdag weer ŉ nagwaak by die King Dinuzulu Park te hou ter ondersteuning van Zuma se tweede verskyning. Dieselfde groep het ook ŉ nagwaak met die oudpres. se eerste verskyning gehou. Die groep sal glo van die King Dinuzulu Park na die Victoria Embankment loop en dan buite die Durbanse hooggeregshof saamdrom om te wag totdat “Zuma sy ondersteuners toespreek”. Mngxitama het Maandag gesê Zuma was Suid-Afrika se “intellektuele leier vir radikale ekonomiese transformasie”. Nkosentsha Shezi, sekretarisgeneraal van die National Funeral Practitioners Association, het gesê swart ondernemings in die land baat nie deur Zuma se afdanking nie en die aanklagte teen hom moet laat vaar word. Die opposisieparty het vroeër gevra dat die ooreenkoms dat die regering pa staan vir Zuma se regskoste in ŉ strafregtelike saak, ter syde gestel moet word. Pres. Cyril Ramaphosa het laat verlede maand gesê hy sal nie dié aansoek teenstaan nie. Die presidensie het verlede maand gesê hy het hofstukke by die hooggeregshof in Pretoria ingedien om aan te dui dat hy sal berus by die hof se beslissing oor hierdie saak. Die DA het in Maart vanjaar ŉ hofaansoek ingedien om te versoek dat die ooreenkoms tussen die staat en Zuma, naamlik dat die staat sy regskoste sal betaal, ter syde gestel moet word. Die DA voer aan dit is onaanvaarbaar dat belastingbetalers ingevolge die ooreenkoms vir Zuma se regskoste moet opdok, aangesien Zuma die beweerde oortredings in sy persoonlike hoedanigheid begaan het en nie in sy amptelike hoedanigheid as LUR, adjunkpresident of president nie. Die DA versoek deur die hofaansoek dat Zuma die R15,3 miljoen moet terugbetaal wat die staat reeds bestee het aan sy hofaansoeke om die herinstelling van strafregtelike aanklagte teen hom in die sogenaamde spioenasiebande-saak te verhoed. Zuma het in April in die Durbanse hooggeregshof verskyn op 16 aanklagte wat verband hou met die omstrede wapentransaksie van die laat 1990’s met die Franse wapenvervaardiger Thales. Zuma staan tereg op een aanklag van afpersing, twee aanklagte van korrupsie, een van geldwassery en 12 aanklagte van bedrog. Die saak is tot 8 Junie uitgestel.